Suurlemoen! Jaco Jacobs
Suurlemoen is defnitief 'n storie spesiaal gemik op die jeug van vandag. Die hele boek is so geskryf en uiteengesit soos wat 'n tiener daarvan sal hou, selfs die grafiese uitleg is vir 'n tiener.
Ek kon myself baie met die boek identifiseer aangesien ek weet hoe dit voel om 'n band te begin, net soos Tiaan was ek ook onseker en ek het nie so lekker geweet of dit 'n goeie idee is nie, maar als het op die ou einde reg uitgedraai.
Die skrywer, Jaco Jacobs, is regtig op hoogte van wat "in" is in 'n tiener se lewe. Die musiekgroepe wat hy in die boek noem Nickelback, Coldplay en Greenday is vandag van die beroemste musiekgroepe onder jongmense. Die style van die musiekgroepe pas ook mooi in by die tipe musiek wat die band, "Suurlemoen" wil maak ... Rock & Roll. Die skrywer het duidelik moeite gedoen met navorsing sodat die boek aan sy teikenmark se vereistes kan voldoen.
Die taalgebruik in die boek is ook tipies soos wat 'n tiener van die moderne era sal praat. Engelse woorde wat so hier en daar bygevoeg word, laat my voel asof ek regtig tussen 'n klomp van my skoolvriende staan wanneer ek die boek lees. Tiaan se gedagtes wat op geel plakkers geskryf is verleen ook baie meer karakter aan die boek, en elke tiener sal daarmee kan assosieer, want elke jongmens het duisend gedagtes wat deur sy/haar kop vlieg, waarvan 80% van die gedagtes nuttelous is.
My gunsteling deel van die boek is waar Liezl en Tiaan bymekaar kom om aan die liedjies vir die band te werk, toe hulle in die tuin gaan sit het, en die eienaardige gesprek oor 'n tuinkabouter begin het. Dit is vandag regtig so, soos wanneer twee tieners van mekaar hou dan kan hulle oor enige iets praat, selfs oor die onbelangrikste van dinge. Ek kan myself net indink wat deur Tiaan se kop gegaan het toe hy en Liezl oor die tuinkabouter begin praat het.
My gunsteling karakter in die boek is Bongi. Sy vat nie strooi van enige iemand nie en sy is ook nie bang om te sê wat sy wil nie. Sy vat dinge soos dit kom, en dan vat sy dit VAS!!!
Die graad 8' s van my skool het vanjaar die boek in Afrikaans behandel. Ek het toe bietjie van hulle opinies gaan vra oor die boek, en hier is die kommentaar wat ek terug gekry het.
"Dis 'n flippen cool boek!"
"Die boek het my beslis gemotivate om aan te hou met ons band!"
"Ek love vir Bongi, ek relate nogal met haar."
"Dis 'n baie goeie boek ... net dom dat die geld wat hulle gewen het aan die skool moet gaan."
Persoonlik het ek die boek baie geniet, en sal enige tiener aanraai om dit te lees. Selfs die ouers kan dit ook gerus lees, dan kry hulle 'n kykie in 'n tiener se wereld en hoe dit tussen sy vriende en skoolmaats lyk, met sy musiek en net reg mooi in sy habitat.
Carl Ubbink is in graad 11, Hoerskool Overkruin. November 2008.
Terug na Resensies Voordeur en inhoud | Jong woordvrate | Ouer woordvrate | epos STORIEWERF word aangebied saam met woordvrate en storiemakers van alle soorte en groottes. Gebou en onderhou deur Franci Greyling.Skryfkuns Skool vir Tale Noordwes-Universiteit (PUK)